### Beslutningstema

Budgetlægning 2023-2026. Budgetforslag fremsendes til Kommunalbestyrelsens 2. behandling

### Historik

Kommunalbestyrelsen har den 22. september behandlet forslag til budget 2023 og overslagsårene 2024-2026 samt fastsat tidsfrister for ændringsforslag og høringssvar.

### Sagsfremstilling

Forslag til 1. behandling forelå på baggrund af følgende forudsætninger:

* Kommunal personskatteprocent uændret på 25,3%
* Grundskyldspromille på 21,24, 6,44 for landbrug m.v.

I forhold til dækningsafgift opkræves i 2023 ét samlet beløb pr. ejendom (tidligere dækningsafgift af grundværdi og forskelsværdi) svarende til det beløb, der er opkrævet i 2021. Der fremsættes lovforslag i 2023, hvor nye promiller for dækningsafgift fastlægges.

Skatteindtægterne beror på det statsgaranterede udskrivningsgrundlag. Der er udarbejdet særskilt notat om valget mellem statsgaranti og selvbudgettering af generelle tilskud og skatteindtægter for 2023. Det anbefales at vælge statsgaranti.

Budgetforslaget var baseret på den aftale, Kommunalbestyrelsen indgik den 8. september 2022.

Kommunalbestyrelsen vedtog at oversende budgetforslaget til 2. behandling, idet ændringsforslag skulle være indsendt senest 29. september kl. 12. Ved fristens udløb er der ikke kommet nogen ændringsforslag.

Efter Kommunalbestyrelsens 1. behandling er der indarbejdet tekniske korrektioner på samlet set 0,6 mio. kr. i budgetperioden (udgift).

Budgetforslaget med de tekniske ændringer til 2. behandling er vedlagt som bilag.

Budgettet har været til høring hos de høringsberettigede. Fristen for høringssvar er 4. oktober. Samlet notat fra de høringsberettigede udsendes efter høringsfristens udløb.

### Direktionen indstiller,

at det statsgaranterede udskrivningsgrundlag anvendes,

at den kommunale udskrivningsprocent fastholdes på 25,3 %,

at grundskyldspromillen fastholdes på 21,24, dog 6,44 for landbrug m.v.,

at takster for 2023 fremsendes til Kommunalbestyrelsens godkendelse,

at administrationen bemyndiges til, om nødvendigt, at foretage øvrige tekniske ændringer, og

at indstillingen videresendes til Kommunalbestyrelsen.

Beslutning fra Økonomiudvalget, 6. oktober 2022, pkt. 4:

Indstillingen anbefales.

Albert Kristiansen deltog ikke i mødet.

### Beslutning

Indstillingen godkendt med den tilføjelse, at der i budgetforligsteksten foretages følgende ændring:

"Wegnermuseum

Kommunalbestyrelsen tilkendegiver hermed, at man støtter op om planerne for Wegner Museet og vil se velvilligt på projektet. Det økonomiske driftstilskud er der ikke taget stilling til på nuværende tidspunkt, men der er en positiv indstilling til at stille en byggegrund med tilhørende p-plads til rådighed, når anlægssummen er finansieret."